„Ježiš Kristus je ten istý včera, dnes a až na veky.“

(Žd 13:8)

OBEŽNÝ LIST Október 2019

Srdečné pozdravy všetkým bratom a sestrám vo všetkých krajinách v mene Ježiša Krista, nášho Pána, miestom Písma zo Zjavenia 1:1-3:

„Zjavenie Ježiša Krista, ktoré mu dal Boh, aby ukázal Svojim sluhom, čo sa musí udiať naskore, a On pošlúc ho po Svojom anjelovi ukázal v znameniach Svojmu sluhovi Jánovi,

ktorý svedčil Slovo Božie a svedectvo Ježiša Krista a všetko, čo videl.

Blahoslavený, kto číta a tí, ktorí čujú slová tohoto proroctva a ostríhajú to, čo je napísané v ňom, lebo čas je blízko.“

V Zjavení 22:6 čítame:

„A riekol mi: Tieto slová sú verné a pravdivé. A Pán Boh svätých (duchov) a prorokov poslal Svojho anjela, aby ukázal Svojim sluhom, čo sa musí stať naskore.

A hľa, prídem skoro! Blahoslavený, kto ostríha slová proroctva tejto knihy.“

Ako čítame v prvom verši prvej kapitoly, Pán poslal Svojho anjela na ostrov Patmos k Jánovi, aby všetko zjavil Svojim služobníkom. Mimoriadny dôraz kladie na „Božie Slovo“, „svedectvo Ježiša Krista“ a „slová proroctva“. Je veľmi dôležité dbať na každé Slovo napísané v Svätom Písme. V poslednej kapitole nachádzame opäť slová: „…aby ukázal Svojim sluhom, čo sa musí stať…“

V kapitole 22 náš Pán dvakrát povedal: „Hľa, prídem skoro!“ [v. 7+12] Druhý príchod Krista – tzn. návrat Krista – je pre nás najdôležitejšia téma.

Tento obežný list preto nie je o mnohých témach proroctiev konečného času, ale hlavne o blízkom druhom príchode Krista. Pri Jeho prvom príchode vystúpil Ján Krstiteľ ako hlas volajúceho na púšti [Iz 40:3], skrze ktorého zvesť bol ľud pripravený pre Pána. Tak to anjel predpovedal jeho otcovi Zachariášovi: „A mnohých zo synov Izraelových obráti k Pánovi, ich Bohu. A on sám pôjde pred Ním v duchu a v moci Eliášovej obrátiť srdcia otcov na deti a neposlušných k rozumnosti spravodlivých, aby prihotovil Pánovi pripravený ľud.“ [Lk 1:16-17]

Nový zákon začína naplnením zasľúbení Starého zákona a tak sa to deje až do konca času. Pavol nám o tom hovorí takto: „Pavel, sluha Ježiša Krista, povolaný apoštol, oddelený k evanjeliu nášho Boha, ktoré vopred zasľúbil skrze Svojich prorokov vo Svätých Písmach.“ [Rm 1:1-2]

Dnes by sme radi zistili, ktoré zasľúbenia sa napĺňajú v našom čase. Kto mal v našom čase priame povolanie a poslanie? Kto mal podľa nemeniteľnej Božej vôle a v súlade s Jeho zasľúbením priniesť zvesť teraz, pred druhým príchodom Krista?

Od 11. 6. 1933, keď dal verný Pán bratovi Branhamovi mimoriadne poverenie priniesť zvesť, ktorá predíde druhému príchodu Krista, prešlo 86 rokov. Boží muž stál v rieke Ohio a krstil, tak ako krstil Ján v rieke Jordán. Po tom, čo Ján pokrstil Ježiša, zaznel z nebies hlas [Mt 3:17]. Brat Branham počul z nebies slová: „Pozri nahor! Pozri nahor!“ A hľa, zostúpil nadprirodzený svetelný oblak viditeľný pre všetkých prítomných a brat Branham počul slová, ktoré sme už mnohokrát citovali. Z 21 citátov, v ktorých o tom hovorí, chceme zopakovať nasledujúce tri, aby sme zdôraznili presné znenie Božieho poverenia:

„Tak, ako bol Ján Krstiteľ poslaný, aby predišiel prvému príchodu Krista, tvoja zvesť predíde druhému príchodu do celého sveta.“ [14. 7. 1963]

„Ja to zrejme neučiním, ale táto zvesť predstaví Ježiša Krista svetu. »Pretože tak, ako bol Ján Krstiteľ poslaný, aby predišiel prvému príchodu, tak zvesť predíde druhému príchodu …« Viem, že sa to stane. Zvesť bude nesená ďalej.“ [29. 12. 1963]

„Hlas povedal: Tak, ako bol Ján Krstiteľ poslaný, aby predišiel prvému príchodu Krista, tvoja zvesť predíde Jeho druhému príchodu do celého sveta.“ [19. 2. 1965]

Povedzme to ešte raz: Keď nastal čas pre prvý príchod Krista, diali sa nadprirodzené veci. Anjel Gabriel oznámil narodenie Jána Krstiteľa [Lk 1:11-20]. O šesť mesiacov neskôr prišiel k Márii a oznámil narodenie Vykupiteľa [Lk 1:26-38].

Posilňuje nás vo viere, že vieme, čo verný Boh vykonal v našom čase: 11. 6. 1933 bol deň, ktorý Boh predurčil, aby v ňom oznámil zvesť pre záverečný čas pred zasľúbeným návratom Krista. Nie je potrebné opäť zachádzať do všetkých podrobností, urobili sme to opakovane v predchádzajúcich obežníkoch.

Služba zasľúbeného proroka z Mal 4:5, Mt 17:11 a Mk 9:12 je skutočnosť, ktorú sme prežili.. Jeho zvestovaním boli oznámené všetky tajomstvá, všetky biblické učenia, skutočne celá Božia rada až po zjavenie siedmich pečatí a vrátane neho.

24. 12. 1965 verný Boh povolal Svojho služobníka a proroka k Sebe, pretože jeho služba bola bezpochyby ukončená. Odvtedy bola zvesť čistého Slova na základe Božej vôle nesená do celého sveta.

Dokument zmluvy

Pri posvätení chrámu „…kňazi vniesli truhlu zmluvy Hospodinovej na jej miesto … do svätyne svätých, pod krídla cherubínov…“ [2Pa 5:7]

Šalamún zdôraznil dôležitosť truhly Zmluvy: „A postavil som tam truhlu, v ktorej je zmluva Hospodinova, ktorú učinil so synmi Izraelovými.“ [2Pa 6:11]

V modlitbe zasvätenia Šalamún pod inšpiráciou Svätého Ducha povedal: „Požehnaný Hospodin, Boh Izraelov, ktorý hovoril Svojimi ústami s Dávidom, mojím otcom, a Svojimi rukami to naplnil…“ [2Pa 6:4]

Zdôraznil, že sa naplnilo všetko to, čo Pán vlastnými ústami zasľúbil: „…ktorý si zachoval Svojmu služobníkovi Dávidovi, môjmu otcovi, to, čo si mu hovoril [„zasľúbil“ podľa nem. prekladu]; a hovoril si Svojimi ústami a Svojou rukou si to naplnil, ako to vidieť dnes.

A tak teraz, Hospodine, Bože Izraelov, zachovaj svojmu služobníkovi Dávidovi, môjmu otcovi, to, čo si mu hovoril [„zasľúbil“ podľa nem. prekladu], povediac: Nebude ti vyhladený muž spred mojej tvári, ktorý by sedel na tróne Izraelovom, ak len budú ostríhať tvoji synovia svoju cestu, aby chodili v Mojom zákone, ako si ty chodil predo Mnou. [2Pa 6:15-16] Pán bdie nad všetkými Svojimi zasľúbeniami, ktoré vo Svojom Slove dal, aby naplnil to, čo zasľúbil [2Kor 1:20-22].

V Novom zákone Boh učinil novú zmluvu. Nový zákon je zakladajúca listina Cirkvi. Pán sám povedal: „…a Ja na tej skale zbudujem Svoju Cirkev, a nepremôžu ju ani brány ríše smrti…“ [Mt 16:18]

Pán potvrdil Novú zmluvu týmito slovami: „…lebo toto je moja tej novej zmluvy krv, ktorá sa vylieva za mnohých na odpustenie hriechov.“ [Mt 26:28]

Našou modlitbou je: „Ó, Pane, pamätaj na zmluvu, ktorú si s nami učinil, krv, ktorú si za nás prelial, zasľúbenia, ktoré si nám dal, a daj nám Svoj večný život.“

Zasľúbenia, ktoré Pán vlastnými ústami vyslovil, Jeho apoštoli spísali. Založenie Cirkvi [Sk 2] nastalo vyliatím Svätého Ducha. V prvom kázaní Peter priamym vnuknutím Svätého Ducha pevne ustanovil smernicu pre Cirkev počas platnosti Nového zákona: „Čiňte pokánie, a nech sa pokrstí jeden každý z vás na meno Ježiša Krista na odpustenie svojich hriechov, a dostanete dar Svätého Ducha. Lebo vám patrí to zasľúbenie a vašim deťom a všetkým na široko-ďaleko, ktorých- a koľkýchkoľvek si povolá Pán, náš Boh.“ [Sk 2:38-39] Všetko, čo bolo Cirkvi nariadené ohľadom učenia a života, nám bolo zanechané v knihe Skutkov apoštolov a v listoch apoštolov.

Zasľúbenie Cirkvi pred návratom Krista znie, že „Eliáš pravda príde prv a napraví všetko…“ [Mt 17:11, Mk 9:12a] Pred tým, ako sa náš Pán môže vrátiť a vziať Svoju Cirkev-Nevestu k Sebe, musí byť v Cirkvi obnovené každé biblické učenie a Bohu ľúby život, vrátane krstu Duchom, darov Ducha a ovocia Ducha. Áno, všetko by malo byť privedené späť do správneho stavu, ako to bolo na začiatku – tak znie zasľúbenie nášho Spasiteľa, ktoré vyslovil vlastnými ústami a ktoré nám bolo písomne zanechané v Matúšovi 17:11 a Markovi 9:12.

Tak, ako Eliáš zhromaždil rozptýlený izraelský národ na hore Karmel, vzal 12 kameňov a znovu vybudoval Boží oltár, Eliáš nášho času taktiež nanovo postavil na svietnik učenia 12 apoštolov, vybudoval ho na starom základe apoštolov a prorokov [Ef 2:20] a Boží ľud rozptýlený vo všetkých náboženstvách a denomináciách je volaný späť k Bohu, k pravej viere, ako to bolo na počiatku.

Príkaz dňa znie: „Preto vyjdite spomedzi nich a oddeľte sa, hovorí Pán: a nedotýkajte sa nečistého, a Ja vás prijmem a budem vám za Otca, a vy mi budete za synov a za dcéry, hovorí Pán, všemohúci.“ [2Kor 6:17-18]

Tí, ktorí teraz nachádzajú pred Bohom milosť, prijmú to, čo je napísané v zakladajúcej listine Nového zákona a veria tomu. Ktokoľvek je z Boha, verí tomu, čo Boh novozákonnej Cirkvi zasľúbil.

Vážne napomenutie: Nikomu nie je dovolené k uzavretému dokumentu Novej zmluvy až po Zjavenie 22 niečo pridávať, ani nič z neho odoberať. Tak hovorí Pán: „…keby niekto pridal k tomu, na toho Boh pridá rán, napísaných v tejto knihe; a keby niekto odňal zo slov knihy tohoto proroctva, tomu odníme Boh jeho diel z knihy života a z toho svätého mesta a z toho, čo je napísané v tejto knihe.“ [Zj 22:18-19]

Apoštol Peter musel pod vedením Svätého Ducha napísať aj toto: „Aj máme pevnejšie slovo prorocké, a dobre robíte, že máte naň obrátený svoj pozor ako na sviecu, svietiacu na šerom mieste, dokiaľ by sa nerozvidnel deň, a nevzišla dennica vo vašich srdciach, vediac najprv to, že niktoré proroctvo Písma nedeje sa z vlastného rozlúštenia budúcnosti.“ [2Pt 1:19-20]

Tragický vývoj

Od odchodu Božieho muža Williama Branhama v decembri 1965 na jednej strane prebieha pokračovanie zvestovania pravej zvesti Slova a na druhej strane náboženskí fanatici rozširovali a rozširujú výklady a bludy. Niektoré z nich tu zmienim.

Začalo to citátmi brata Branhama, že v roku 1977 všetko skončí a nastane vytrhnutie.

Ďalšie výklady nasledovali, napr.:

1. že nastane vzkriesenie a prorok dokončí svoju službu v stane počas 30 – 40 dní,

2. že Spasiteľ údajne v roku 1963 opustil trón milosti pri otvorení pečatí a zostúpil, aby kládol nárok na vykúpených,

3. že Pán už zostúpil v pokriku zvesti,

4. že teraz prebieha svadba Nevesty a Ženícha a že svadobná hostina bude neskôr v nebesiach,

5. že sedem hromov spôsobí vieru k vytrhnutiu a že sedem mužov bude nahlas zvestovať sedem hromov,

6. že Anjel Zmluvy v Zjavení 10:1 vraj už zostúpil na zem počas života proroka,

7. že William Branham bol hlasom siedmeho anjela v Zjavení 10:7, pretože sa na tento verš často odvolával,

8. a neskôr, že on bol vlastne Božím hlasom (Voice of God [názov vydavateľstva]), ktorý musí každý počuť z pások,

9. že bratom Branhamom všetko pre Cirkev skončilo, pretože on sám predišiel druhému príchodu Krista.

On však už 12. 1. 1961 zdôraznil: „Je to zvesť, ktorá predíde druhému príchodu Krista. To je to, čo Anjel Pána povedal.“

V zozname bludov a výkladov by sme mohli pokračovať. Je nepochopiteľné, čo muži, ktorí nemajú žiadne Božie poverenie, rozšírili a rozširujú ako „zvesť“ využívajúc výroky proroka! Dôležitá časť v 2. Jána 7 je adresovaná všetkým popieračom telesného návratu Krista: „Lebo mnohí bludári vyšli do sveta, ktorí nevyznávajú Ježiša Krista, prišlého v tele. [2J 1:7, Lk 24:51, Sk 1:9-11, 1Kor 15:39-58, 1Ts 4:13-17 a iné] To je ten bludár a antikrist.“

Pri bližšom pohľade vidíme, že tieto bludy sú len o Branhamovi a tom, čo on povedal, ani raz nie o Ježišovi Kristovi alebo o tom, čo hovorí Biblia. Každé bludné učenie prinieslo nové rozdelenie a všetci sa pritom odvolávajú na proroka. Oni mnohým veciam neporozumeli, pretože sa nevracajú späť k Biblii ako prvej a konečnej autorite. Samozvaní kazatelia ani len neuvažujú nad tým, aby výroky porovnali s Bibliou. Brat Branham, ktorý bol v prvom rade evanjelista a prorok, opakovane vo svojej skromnosti povedal, dohromady 21-krát: „Nie som učiteľ…“, ale zdôrazňoval napomenutie: „Neprijímajte nič, ak to nie je napísané v Biblii.“ Prekladal som jeho kázania 60 rokov, preto ich dobre poznám.

V modlitebných radách videl vo videniach veci, ktoré sa týkali chorých, ktorí stáli pred ním – bolo mu zjavené, akú chorobu majú, často dokonca meno a odkiaľ sú. Počas služby s darom videnia mohol vždy zopakovať: „Tak hovorí Pán: Si uzdravený.“ Mnohokrát nastalo uzdravenie okamžite. Videl som to na vlastné oči v jeho zhromaždeniach v roku 1955 v Nemecku a neskôr i v USA. V našom čase sa zopakovala rovnaká služba, akú vykonával osobne náš Pán [Jn 5:19]. Vďaka Bohu za jedinečnú službu, ktorú som mal prednosť osobne prežiť!

Avšak tak, ako proroctvo Starého zákona našlo svoje zaradenie až v evanjeliách a listoch Nového zákona, tak musí byť aj teraz všetko vo zvesti učiteľsky prinesené do kontextu Písma. Napríklad ak brat Branham dohromady 258-krát citoval miesto zo Zachariáša 14:7 „…v čas večera bude svetlo…“, tak jednoducho preto, že pre neho bolo dôležité, že teraz, v čase večera dňa spásy, svieti ešte raz plné svetlo zjaveného Slova, predtým ako nastane temná polnočná hodina. Kto číta celú kapitolu, zistí, že sa jedná o začiatok tisícročného kráľovstva, keď Boh Pán postaví Svoje nohy na Olivovej hore [v. 4]. Vo verši 9 stojí: „A Hospodin bude kráľom nad celou zemou; toho dňa bude Hospodin jeden a Jeho meno jedno.“

To isté platí pre často citovaný verš v Lk 17:30: „Tak iste bude aj toho dňa, ktorého sa zjaví Syn človeka.“ Kto chce presne vedieť, o čom hovorí verš 30, musí najprv čítať verš 24: „Lebo ako blesk, blýskajúci sa od jedného kraja pod nebom po druhý kraj pod nebom, ožaruje, tak bude aj Syn človeka v Svoj deň…“ a potom pokračovať až po verš 36. Správna odpoveď je vždy v Slove samotnom. Vo veršoch 34 – 36 stojí zreteľne napísané, čo sa stane potom: „…tej noci budú dvaja na jednej posteli; jeden bude vzatý a druhý zanechaný. Dve budú spolu mlieť; jedna bude vzatá a druhá zanechaná.“ Všetci vieme, kedy sa to stane – pri vytrhnutí.

Zjavenie 10 malo pre brata Branhama očividne mimoriadny význam. Odvolával sa naň 86-krát. Ale aj v tomto prípade musíme čítať celú kapitolu až do konca a potom kapitolu 11, aby sme jasne videli, kam všetko zaradiť.

V marci 1962 mal brat Branham známe videnie o zjavení nadprirodzeného oblaku a uskladnení pokrmu. Hovoril o tom na začiatku kázania 1. 4. 1962.

V decembri 1962 mi povedal o tom, čo mu bolo ukázané vo videní: „Keď mestská rada rozhodne o rozšírení tvojej ulice a plot bude ležať na trávniku, vrátiš sa do Arizony.“

V decembri 1962 som vlastnými očami videl plot na trávniku a brat Branham mi povedal: „Musím sa baliť a presťahovať sa s rodinou do Tucsonu v Arizone.“ Preto ma požiadal kázať namiesto neho v Los Angeles a Oaklande v Kalifornii.

Ako je všetkým známe, brat Branham 24. 4. 1965 opísal, čo sa stalo 28. 2. 1963: Prišla silná búrka, ktorá skrútila vrcholce stromov, a keď zaznelo sedem mocných hromov, celou oblasťou zatriaslo zemetrasenie. Nad horu zostúpil nadprirodzený oblak. Tam dostal príkaz vrátiť sa do Jeffersonville, pretože malo byť otvorených sedem pečatí. O niečo neskôr som to miesto 60 km od Tucsonu osobne navštívil a videl som polámané vrcholce stromov a skaly, ktoré sa skotúľali z kopcov.

Brat Branham toto mimoriadne prežitie zmienil aj v kázaní o siedmej pečati 24. 3. 1963, keď sedemkrát udrel na kazateľnicu a povedal: „Sedem hromov bolo tak mocných!“ Opakovane spomínal sedem úderov hromu, pretože zazneli v súvislosti s otvorením siedmich pečatí.

V kázaniach brata Branhama sú aj veci, ktoré sú ťažko pochopiteľné – o siedmich hromoch, treťom ťahu, videní so stanom atď., ale tie musíme nechať tak, ako sú, a neprevracať ich ku vlastnému zatrateniu. O tom hovoril už Peter v súvislosti s listami Pavla [2Pt 3.16]. Služba brata Branhama je minulosťou, ale zvesť nám ukazuje cestu do prítomnosti a až po návrat Ježiša Krista.

Kapitoly knihy Zjavenia

Pozrime sa ešte raz na kapitoly knihy Zjavenia.

V kapitole 1 máme slávny úvod do knihy Zjavenia.

V kapitolách 2 a 3 nachádzame listy siedmim zborom v ich zodpovedajúcich obdobiach a každý premožiteľ dostáva zasľúbenie a napomenutie: „Kto má uši, nech počuje, čo Duch hovorí zborom…“

V kapitole 4 hovorí hlas z nebies Jánovi: „Vystúp sem hore, a ukážem ti, čo sa musí stať potom. A hneď som bol v duchu. A hľa, trón stál na nebi, a na tróne ktosi sediaci.“ [v. 1-2] Štvrtá kapitola končí opisom chvály a oslavovania z úst 24 starcov a 4 živých bytostí: „Hoden si, Pane a náš Bože, vziať slávu a česť a moc, lebo ty si stvoril všetky veci, a pre Tvoju vôľu sú a boli stvorené.“ [v. 11]

Kapitola 5 začína takto: „A videl som na pravici sediaceho na tróne knihu, popísanú zvnútra i zozadu, zapečatenú siedmimi pečaťami.“ Prejdeme priamo do verša 5: „A jeden zo starcov mi povedal: Neplač! Hľa, zvíťazil lev z pokolenia Júdovho, koreň Dávidov, aby otvoril knihu a zrušil jej sedem pečatí.“

Pri otvorení zapečatenej knihy zaznela chvála – spievali novú pieseň a hovorili: „Hoden si vziať knihu a otvoriť jej pečate, lebo si bol zabitý a vykúpil si nás Bohu Svojou krvou z každého pokolenia a z každého jazyka, ľudu a národa… A videl som a počul hlas mnohých anjelov okolo trónu a okolo živých bytostí a okolo starcov. A ich počet bol myriady myriád a tisíce tisícov, ktorí hovorili veľkým hlasom: Hoden je Baránok, ten zabitý, vziať moc a bohatstvo a múdrosť a vládu a česť a slávu a dobrorečenie.“ [Zj 5:9+11-12]

Kapitola 6 začína nasledovne: „A videl som, keď otvoril Baránok jednu zo siedmich pečatí, a počul som jednu zo štyroch živých bytostí, ktorá hovorila ako hlasom hromu: Poď a vidz!“ Môžeme tam čítať, čo sa stane, keď Baránok otvorí prvú zo štyroch pečatí [v. 1-8]. Piata pečať ukazuje židovských mučeníkov volajúcich po pomste. Keď Baránok otvorí šiestu pečať, čítame: „…povstalo veľké zemetrasenie, a slnce sčernelo ako srstené vrece, a mesiac bol celý ako krv, a nebeské hviezdy padali na zem, ako keď fík zo seba mece svoje pozdné nedozrelky, trasený od veľkého vetra.“ [v. 12-13]

V kapitole 7 najprv nastáva zapečatenie 144 000 ľudí z dvanástich kmeňov izraelských. To sa stane po vytrhnutí a službe dvoch prorokov.

Od verša 9 Ján vidí nesčíselný zástup zo všetkých národov a kmeňov, ktorí prišli pred trón z veľkého súženia. Kapitola končí slovami: „Lebo Baránok, ktorý leží prostredkom trónu, ich bude pásť a bude ich vodiť k prameňom vôd života, a Boh zotrie každú slzu z ich očí.“ [v. 17]

V kapitole 8 Baránok otvára siedmu pečať a v nebesiach nastane ticho na pol hodiny. Potom sedem anjelov dostáva svoje trúby: „A videl som tých sedem anjelov, ktorí stoja pred Bohom, a dalo sa im sedem trúb.“ [v. 2]

Verš 6 nám hovorí: „A siedmi anjeli, ktorí mali sedem trúb, prihotovili sa, aby trúbili.“

Od verša 7 nachádzame opis toho, čo sa bude na zemi diať počas súdov trúb:

1. trúba – Zj 8:7:
Tretina zeme zhorí.

2. trúba – Zj 8:8-9:
Tretina mora sa zmení na krv.

3. trúba – Zj 8:10-11:
Tretina všetkých vôd zhorkne.

4. trúba – Zj 8:12:
Tretina slnka, mesiaca a hviezd stmavne.

5. trúba – Zj 9:1-12:
Počas piatich mesiacov prídu hrozné rany na ľudí, ktorí nemajú Božiu pečať.

6. trúba – Zj 9:13-21:
Štyria anjeli zviazaní pri rieke Eufrat budú vypustení a zabijú tretinu ľudstva.

V kapitole 8 čítame, čo sa na zemi stane počas prvých štyroch súdov anjelov trúb.

Kapitola 9:1-12 opisuje, aké rany prídu na ľudstvo, keď zatrúbi piaty anjel. Od verša 13 máme opis toho, čo sa stane, keď zatrúbi šiesty anjel.

V kapitole 10:7 nachádzame oznámenie toho, čo sa stane, keď zatrúbi siedmy anjel,

a v Zjavení 11:5 je udalosť samotná: „A siedmy anjel zatrúbil, a povstali veľké hlasy na nebi, ktoré hovorili: Kráľovstvá sveta sa stali kráľovstvami nášho Pána a jeho Krista, a bude kraľovať na veky vekov.“

Všetky súdy trúb prichádzajú na zem počas veľkého súženia, presnejšie v poslednom tri a pol roku pred začiatkom tisícročného kráľovstva, a nakoniec je vyliatych aj sedem čiaš hnevu [Zj 16]. Pre obdobie prvého tri a pol roka platí miesto Písma: „Neškoďte zemi ani moru ani stromom, dokiaľ nepopečatíme služobníkov nášho Boha na ich čelách.“ [Zj 7:3]

Ktokoľvek má uši, nech počuje: Brat Branham sa odvolal na Zj 10:7 presne 33-krát, ale vždy hovoril o „tajomstvách“. Brat Branham vztiahol Zjavenie 10:7 na svoju službu, pretože on bol anjel siedmeho cirkevného obdobia, skrze ktorého boli zjavené všetky tajomstvá od prvej knihy Biblie až po poslednú. Všetky tajomstvá nám boli zjavené.

Zjavenie 10:7 však ostáva napísané v jednotnom čísle. V tom spočíva rozdiel. „…ale vo dňoch hlasu siedmeho anjela, keď bude trúbiť, dokoná sa tajomstvo [nie „mnohé tajomstvá“] Božie, ako to zvestoval Svojim sluhom prorokom.“ Kristus je tajomstvo Božie zjavené: „…aby boli potešené ich srdcia, spojených v jedno v láske, a to cieľom všetkého bohatstva plnosti rozumu, cieľom pravého poznania tajomstva Boha. Týmto tajomstvom je Kristus, v ktorom sú skryté všetky poklady múdrosti a známosti.“ [Kol 2:2-3, podľa nem. prekladu] Na Izraeli ešte stále leží závoj, ale v tom okamihu Židia taktiež spoznajú tajomstvo Božie v Kristu, ktoré takto bude dokonané [2Kor 3:13-16, Zach 12:10].

Zjavenie 10 musíme čítať s rešpektom. Faktom zostáva, že žiadne proroctvo Písma nedopúšťa vlastný výklad. Všetko sa deje podľa poriadku, v ktorom je to napísané: Anjel Zmluvy zostúpi a ako právoplatný vlastník postaví Svoju nohu na more a zem. Potom zareve ako lev z kmeňa Júdu: „…a skríkol velikým hlasom, ako keď reve lev. A keď skríkol, prehovorilo sedem hromov svoje hlasy. A keď dohovorilo sedem hromov svoje hlasy, chcel som písať. Ale som počul hlas z neba, ktorý mi hovoril: Zapečať to, čo hovorilo sedem hromov, a nepíš toho!“ [Zj 10:3-4] Potom začne Svoje tisícročné panovanie.

Dôležitá poznámka: V marci 1963 brat Branham hovoril o tom, čo Ján videl a počul. Ale nič z toho sa v skutočnosti v roku 1963 ešte nestalo – bolo to len oznámenie toho, čo mu bolo zjavené o tom, čo Ján podrobne napísal. A to nám odovzdal. Amen.

Tak hovorí Pán vo Svojom svätom Slove: Sedem hromov vydá svoje hlasy, keď Pán zostúpi ako Anjel Zmluvy.

Až vtedy vydá sedem hromov svoje hlasy! Tak to stojí napísané v Božej listine naveky platného Testamentu. Všetko, čo je v našom čase zvestované ako zjavenie siedmich hromov, nie je ničím iným ako klamstvom a zvodom.

„A anjel, ktorého som videl stáť na mori a na zemi, pozdvihol svoju pravú ruku k nebu a prisahal na živého na veky vekov, ktorý stvoril nebo i to, čo je v ňom, a zem i to, čo je v nej, a more i to, čo je v ňom, že už viac nebude času, ale vo dňoch hlasu siedmeho anjela, keď bude trúbiť, dokoná sa tajomstvo Božie…“ [Zj 10:5-7]

Druhá časť Mal 3:1 sa potom naplní so zmluvným ľudom Izraela: „Príde náhle do svojho chrámu Pán, ktorého vy hľadáte, a anjel zmluvy, po ktorom túžite, hľa, príde, hovorí Hospodin Zástupov.“ [Mal 3:1] V prorokovi Danielovi je predpovedané, že v tom čase zostane ešte tri a pol roka: „Na to som počul hovoriť muža, oblečeného v ľanovom rúchu, ktorý stál nad vodami rieky, a videl som, že pozdvihol svoju pravicu i svoju ľavicu k nebu a prisahal na Živého na veky, že na určený čas určených čias a pol času, a keď ukončia rozmetávať silu svätého ľudu, dokoná sa to všetko.“ [Dn 12:7] Amen.

Naplnenie spadá presne do stredu posledného týždňa rokov. [Dn 9:24-27] Ó, aké presné, aké drahé je Božie Sväté Slovo!

Prorok a človek

Musí byť jasne povedané: V ten deň v roku 1981, keď bol s odvolaním sa na Zj 10:7 William Branham v Jeffersonville vyhlásený za „Boží hlas“ – „Voice of God“, sa stala rovnaká vec ako v záhrade Eden. Brat Branham to mnohokrát zdôraznil: Stačilo, že had pri rozhovore s Evou pridal jedno jediné slovo, a spôsobilo to pád! Tu je to celý verš, ktorý bol prevrátene vyložený. To, čo stojí napísané v Zj 10:7, priradili bratovi Branhamovi a tomu výkladu veria všetci tí, ktorí opovrhujú Božím Slovom.

William Branham bol človek ako Eliáš a ako my všetci. Ktokoľvek verí, že on bol Božím hlasom, verí, že on je Boh – a to je bohorúhanie a modlárstvo! Hlas Boží je Božie Slovo a nie smrteľný človek!

Pozrime sa na ľudskú stránku: Brat Branham rád poľoval, rád rybárčil, často pred kázaním rozprával príbehy. Bol manžel a otec. 21. 4. 1957 na začiatku kázania ukázal na svoju dcéru Rebeku a povedal: „Tam sedí moja malá dcéra. Jedného dňa bude tiež prorokyňou.“ Ale chýbalo pri tom to „Tak hovorí Pán“. Jeho dcéra žila a zomrela bez toho, aby bola prorokyňou.

29. 11. 1959 brat Branham povedal na začiatku svojho kázania: „Jozef, môj syn, ty si prorok. To je moja modlitba.“ Opäť, to „Tak hovorí Pán“ chýba. Boh vo Svojom Slove nezasľúbil ďalšieho proroka – ani ôsmeho posla.

8. 7. 1962 brat Branham povedal: „Čakám na ten úžasný čas, keď pôjdem raz do Izraela, aby som im priniesol evanjelium.“

11. 7. 1965 povedal: „Moja služba v Afrike ešte neskončila.“

15. 8. 1965 povedal: „Ešte raz pôjdem na koni touto cestou…“

27. 11. 1965 povedal: „Nezomriem…“ a len o mesiac neskôr, 24. 12. 1965, bol odvolaný domov!

Bol vo veľkom očakávaní na záverečné Božie dielo, tak ako my dnes a spájal to so siedmimi hromami, tretím ťahom a videním v stane.

Mohli by sme uviesť celý zoznam výrokov brata Branhama, ktoré učinil ako človek, a ktoré sú žiaľ falošnými učiteľmi považované za „Tak hovorí Pán“ a následne tak aj rozširované. Nás však zaujíma len to, čo brat Branham zvestoval ako zvesť založenú na Slove. Každý, kto číta a počúva kázania bez toho, aby niečo vykladal, bude vždy bohate požehnaný.

Pretože sme však tak blízko pred koncom, pšenica musí byť oddelená od kúkoľa. Každý sa musí rozhodnúť, či chce veriť originálnemu Slovu alebo výkladu.

Plní sa: „…pretože pravde neuverili … Boh im pošle mocné pôsobenie bludu…“ [2Te 2:10-11 podľa nem. prekladu]

Vráťme sa ešte raz ku citátom, ktoré sme uviedli na začiatku. Brat Branham zdôrazňoval, že nie on, ale zvesť predíde druhému príchodu Krista.

Na konferencii v Dallase v Texase 12. 6. 1958 mi na konci nášho rozhovoru brat Branham povedal: „Brat Frank, s touto zvesťou sa vrátiš do Nemecka.“

15. 1. 1963 v kázaní povedal: „Zvesť prejde k inému národu…“

Brat Branham však po otvorení pečatí v žiadnej inej krajine nekázal. Až po pohrebe v apríli 1966 bola zvesť nesená do celého sveta. Ale práve túto skutočnosť Boží pohŕdači zapierajú.

Je evidentné, že všetci tí, ktorí veria bludom, zároveň odmietajú nositeľa zvesti, ktorý bol k tomu Bohom poverený. Podieľajú sa na vražde povesti a ohováraní, ktoré bolo všade rozširované od devastujúceho útoku satana v roku 1979. Tu had použil rovnaký spôsob ako s Evou a zasial semená pochybnosti o Božom povolaní. „Skutočne Boh k nemu hovoril?“ Satan skutočne vynašiel najhoršie obvinenia proti Božiemu služobníkovi, aby zničil dôveru veriacich v Božie povolanie a zničil lokálny zbor. Všetci zvedení veria satanským klamstvám. Neveria, že Pán skutočne hovoril ku Svojmu služobníkovi a dal mu pokyny pred rokom 1979 aj po ňom.

Nech verný Pán daruje milosť, žeby všetci zvedení našli po 40 rokoch na púšti cestu späť, aby sme mohli z Jeho milosti spoločne prežiť prípravu vo viere a poslušnosti. Tu sa plní: Vyvolení nemôžu byť zvedení. Bláznivé panny neprídu, až kým nepadne posledný dážď a Boh Pán nepotvrdí Slovo v strede múdrych panien. Potom povedia: „Dajte nám zo svojho oleja.“ Vtedy však bude príliš neskoro. Budú stáť vonku pred zavretými dverami a klopať. Toto Slovo stále platí: „Dnes, ak počujete Jeho hlas…!“ Nezatvrdzujte svoje srdcia, keď Boh hovorí!

Svedectvo Božieho služobníka

„My sme z Boha: kto zná Boha, čuje nás; kto nie je z Boha, nečuje nás. Stadiaľ známe ducha pravdy a ducha bludu.“ [1J 4:6]

Boh ustanovil vo Svojej Cirkvi päťnásobnú službu: „A On dal jedných za apoštolov, jedných za prorokov, jedných za evanjelistov, jedných za pastierov a za učiteľov…“ [Ef 4:11]

Ak sa však jedná o poverenie, ktoré je spojené s plánom spásy, stojí napísané slovo „služobník“. Dokonca aj náš Pán a Spasiteľ bol nazvaný „Služobníkom“:

„Hľa, Môj Služobník, ktorého podopriem, Môj vyvolený, v ktorom má záľubu Moja duša! Dám Svojho Ducha na Neho, vynášať bude národom súd.“ [Iz 42:1]

„Z námahy Svojej duše uvidí výsledok, nasýti sa. Svojou známosťou ospravedlní spravodlivý Môj Služobník mnohých a ich neprávosti On ponesie.“ [Iz 53:11]

„Hľa, Môj Služobník, ktorého som vyvolil, Môj milovaný, v ktorom sa zaľúbilo Mojej duši, položím Svojho Ducha na Neho, a bude zvestovať národom súd…” [Mt 12:18]

Proroci boli taktiež označovaní ako „služobníci“: „Lebo Pán Hospodin nečiní ničoho, krome keď zjavil Svoju tajnú radu Svojim služobníkom prorokom.“ [Am 3:7]

Pavol, určený apoštol, sa predstavil ako „služobník“ hneď v prvom liste: „Pavel, sluha Ježiša Krista, povolaný apoštol, oddelený k evanjeliu nášho Boha…“ [Rm 1:1]

Apoštoli Peter a Jakub, ako aj Júda, brat Jakuba sa predstavili ako služobníci:

„Jakob, Boha a Pána Ježiša Krista sluha…“ [Jk 1:1]

„Šimon Peter, sluha a apoštol Ježiša Krista…“ [2Pt 1:1]

„Júda, sluha Ježiša Krista…“ [Ju 1:1]

Stále znova som vydával svedectvo o nadprirodzených prežitiach, ktoré mi verný Pán daroval z Jeho milosti od roku 1962. Hneď pri mojom povolaní v pondelok 2. 4. 1962 ma Pán trikrát oslovil slovami „Môj služobník“: „Môj služobník, tvoj čas pre toto mesto čoskoro pominie. Pošlem ťa do iných miest kázať Moje Slovo…“

„Môj služobník, príde čas, keď ťa budú počúvať…“

A: „Môj služobník, nezakladaj lokálne zbory a nevydávaj spevník…“

Dve slová – „služobník“ a „poslať“ – majú pri povolaní najvyšší význam.

Aj pri ďalších prežitiach, pri ktorých mi Pán dal pokyny, ma vždy oslovil „Môj služobník…“ Jednou z najdôležitejších vecí, ktoré mi verný Pán povedal v nedeľu 19. 9. 1976, bolo: „Môj služobník, na základe Matúša 24, verše 45-47, som ťa určil rozdávať pokrm v pravý čas.” Nikdy predtým som si toto biblické miesto vedome nevšímal: „Ktože je tedy tým verným sluhom a opatrným, ktorého ustanovil jeho Pán nad Svojou čeľaďou, aby im dával pokrm na čas? Blahoslavený ten sluha, ktorého, keď príde jeho Pán, nájde tak robiť. Ameň vám hovorím, že ho ustanoví nad celým Svojím majetkom.“

Vtedy som po prvýkrát porozumel významu toho, čo mi brat Branham okrem iných vecí povedal 3. 12. 1962: „Brat Frank, počkaj s rozdávaním pokrmu, kým nedostaneš zvyšok, ktorý k tomu patrí.“ Už od septembra 1958 sme dostávali jeho kázania na páskach. 24. 3. 1963 hneď na začiatku kázania o siedmej pečati povedal: „A ak si spomeniete na videnie, ktoré som mal pred rokom, že na tomto mieste bude uskladnený pokrm…“ A na konci povedal: „Teraz je pokrm uskladnený.“ Prekladal som kázania brata Branhama do nemčiny a posledných 54 rokov od odchodu proroka som rozdával duchovný pokrm, ktorý brat Branham uskladnil, celej čeľadi [služobníctvu]. Stôl Pánov je bohato prestretý.

Keď mi Pán v marci 1980 v Marseilles prikázal čítať 2Tm 4:1-5, , opäť ma oslovil ako „Môj služobník…“ Okamžite som vzal Bibliu a čítal to miesto, ako mi bolo prikázané: „Tedy ja osvedčujem pred Bohom a pred Pánom Ježišom Kristom, ktorý má súdiť živých i mŕtvych … Káž Slovo, pristupuj v pravý i nepravý čas, karhaj, tresci, napomínaj s celou zhovievavosťou a s učením. Lebo bude čas, keď neznesú zdravého učenia, ale podľa vlastných žiadostí budú si hromadiť učiteľov, lebo ich budú svrbieť uši, a odvrátia uši od pravdy a obrátia sa k bájkam. Ale ty buď triezvy vo všetkom trp, čo príde zlé, konaj dielo evanjelistu, vykonaj svoju službu.“ Tak iste, ako ma On určil rozdávať duchovný pokrm, tak iste musím kázať Jeho drahé a Sväté Slovo bez kompromisu, v Jeho poverení. Táto služba je biblická tak, ako bola služba brata Branhama, a je neoddeliteľne spojená s jeho Božím poverením ako časť plánu spásy.

Nech všetci pochopia, že vážne slová, ktoré Pavol adresoval Timoteovi v 2Tm 4:1-3 platia ešte dnes pre všetkých, ktorí kážu Božie Slovo.

Nie ja, ale Pán sám v tejto veci opakovanie vydal svedectvo. Tí, ktorí odmietajú službu verného služobníka [Mt 24:45-47], budú počúvať výklady predkladané bláznivým služobníkom [Mt 24:48-51]. Pán najprv seje dobré semeno, ale nepriateľ nasleduje hneď za Ním a seje zlé semeno [Mt 13:24-25+37-39].

Všemohúci, všadeprítomný Boh všetko nádherne usporiadal. Teraz je zjavené, kto a čo sme. Bláznivé panny uveria výkladom a budú nasledovať človeka. Múdre panny sa radujú z pokračovania služby a veria len tomu, čo je v Slove napísané, pretože sú biblickou Nevestou Slova.

Preto Pán povedal: „Amen, amen vám hovorím, že ten, kto prijíma toho, koho by som poslal, mňa prijíma; a kto mňa prijíma, prijíma toho, ktorý mňa poslal.“ [Jn 13:20] Ktokoľvek prijíma niekoho, kto bol poslaný, bude spojený s Bohom – ktokoľvek ho odmieta, zablúdi. Tak ako brat Branham vykonal svoje poverenie ako pravý Boží služobník a prorok, som ja iste ako služobník Krista vykonal poverenie ako niekto, kto je poslaný do všetkých končín zeme. Som taktiež len človek a, ako brat Branham opísal sám seba, „hriešnik spasený z milosti“. Ale učiteľskou službou, ktorú mi dal verný Pán, boli všetky veci usporiadané do biblického poriadku. Teraz sa jedná o to, mať účasť na tom, čo Boh teraz koná.

Končím túto časť Slovom z Tit 1:2-3: „…na nádeji večného života, ktorý zasľúbil neklamný Boh pred večnými časy a zjavil vo Svojich vlastných časoch Svoje Slovo kázňou, ktorou som ja poverený podľa nariadenia nášho Spasiteľa Boha…“

„Zhromaždi mi ľud…“

Prichádzajú z východu a západu,
prichádzajú zo severu a juhu…

S veľkou vďačnosťou hľadím späť na všetky roky, počas ktorých som mohol každý mesiac cestovať na misijné cesty a kázať v mnohých mestách v 165 krajinách po celom svete. Odkedy som dosiahol vek 85 rokov, uvedomujem si, že veci viac nemôžu pokračovať takýmto spôsobom, pretože všetko pominulo – zrak, sluch, schopnosť chodiť, vskutku, na celom tele vek zanechal stopy.

Vykonal som všetko, čo mi Pán prikázal činiť. Od odchodu brata Branhama som zvesť niesol do celého sveta, dal som uskladnený duchovný pokrm slúžiacim bratom a všetkým veriacim. Už v roku 1963, hneď potom, čo brat Branham kázal o pečatiach, som bol vedený písať a vydávať to, čo sa stalo pre mňa z Božieho Slova dôležitým. Počas rokov som napísal viac ako 3 000 strán rukopisov, ktoré boli potom tlačené ako brožúry, knihy a obežné listy. Tak, ako apoštoli správne zaradili mnohé výroky Starého zákona v Novom zákone, mohol som i ja zaradiť všetky výroky brata Branhama, dokonca aj tie, ktoré sú ťažké porozumieť, na ich správne miesto v Slove. Vďaka buď Bohu za to.

Aj keď viac nemôžem cestovať tak, ako to bolo v uplynulých desaťročiach, Boh Pán zaistil, že všetci veriaci po celom svete môžu mať účasť na zvestovaní. Zhromaždenia, ktoré sa konajú každý prvý víkend v mesiaci tu v misijnom centre, sú cez internet naživo vysielané do celého sveta v 15 rôznych jazykoch. Zakaždým vidíme až 10 000 pripojení cez internet, ktoré používajú jednotliví veriaci, rodiny a celé zbory na každom svetadiele, aby sa na diaľku zúčastnili bohoslužby. Všetky kázania sú neustále dostupné aj na našej domovskej stránke www.freie-volksmission.de a na našom kanáli YouTube „FreieVolksmisison“.

Zhromaždenia každú poslednú nedeľu v mesiaci v Zürichu a prvý víkend v misijnom centre v Krefelde majú vždy bohatú účasť. Ak zarátame všetky miestnosti vrátane hlavnej sály, balkóna, jedálne, dvoch miestností pre deti a besiedku, tak máme dohromady k dispozícii 1 130 miest na sedenie a tie sú počas prvého víkendu takmer všetky obsadené. Pred našimi očami sa napĺňa Amos 8:11: „Hľa, idú dni, hovorí Pán Hospodin, že pošlem hlad na zem, nie hlad po chlebe ani nie smäd po vode, ale hlad a smäd počuť slová Hospodinove.“

Boh sa postaral o všetko – pozemok s rozlohou 10 000 m2, na ktorom mohla byť vybudovaná modlitebňa, misijné budovy, tlačiareň a miestnosti na rozposielanie. Hlavný vchod a východ z pozemku sú otvorené vo dne v noci. Počas posledných 60 rokov nebol ani raz prezentovaný vopred pripravený program a nikdy sme nikoho nežiadali o príspevok. Nikdy sme nerobili zbierky ani nevyberali desiatky. Od samého začiatku až dodnes sú všetky brožúry, knihy, disky CD a DVD a všetko ostatné rozosielané zdarma.

Pri tejto príležitosti chcem úprimne poďakovať všetkým bratom a sestrám, ktorí verne podporujú Božie dielo. Niektorí vkladajú do skrinky na obete svoje dary, iní ich posielajú na účet misie. Ešte raz by som chcel vám všetkým vyjadriť mimoriadnu vďaku v mene Ježiša Krista, nášho Pána.

Fakt, že veriaci sem cestujú z celej Európy a iných krajín, je svedectvom, že vyvolení kladú na prvé miesto Božie kráľovstvo a prichádzajú sem s túžbou nanovo prežiť Boha. Áno, stane sa skutočnosťou, že Pán dokoná Svoje dielo vykúpenia mocným hnutím Svätého Ducha. Veríme, že to, čo je napísané v Rm 9:28, sa čoskoro naplní: „…pretože Pán vykoná Svoje Slovo na zemi tak, že veci iste a ranu za ranou učiní.“ [podľa nem. prekladu] Jemu samému buď sláva.

Je mojou modlitbou, žeby Nevesta Baránka, ktorá bola vyvolaná, oddelená, očistená a posvätená zvesťou pre tento čas, bola zapečatená Svätým Duchom, ako je napísané: „…v ktorom aj vy počujúc Slovo pravdy, evanjelium svojho spasenia, v ktorom aj, uveriac, zapečatení ste Svätým Duchom zasľúbenia…“ [Ef 1:13]

Stane sa pravdou: „Radujme sa a plesajme a vzdajme Jemu chválu, lebo prišla svadba Baránkova, a Jeho manželka sa prihotovila.“ [Zj 19:7]

„A Duch a nevesta hovoria: Príď! A ten, kto počuje, nech povie: Príď! A kto žízni, nech príde, a kto chce, nech berie vodu života zadarmo.“ [Zj 22:17] Amen.

V poverení Božom

Vydavateľ: Ewald Frank, misionár
Postfach 100707, D-47707 Krefeld, Nemecko
Tel.: 02151/545151 Fax: 02151/951293

E-mail: volksmission@gmx.de
Web: http://www.freie-volksmission.de

Slobodná ľudová misia Slovensko,
I. Krasku 18, 917 05, Trnava

www.misia.sk

Na veľkonočnú nedeľu, 22. 4. 2019, prišlo v meste Goiania
v Brazílii do zhromaždenia mnoho veriacich z celej krajiny.

Zhromaždenie v Rumunsku v sobotu 22. júna 2019

Fotografia z Zürichu v nedeľu 28. júna 2019.

Obsah

OBEŽNÝ LIST Október 2019 1

Dokument zmluvy 4

Tragický vývoj 7

Kapitoly knihy Zjavenia 11

Prorok a človek 19

Svedectvo Božieho služobníka 21

„Zhromaždi mi ľud…“ 25